****

**BARDEJOVSKÉ KÚPELE**

Tlačová informácia Bardejovské Kúpele 14.augusta 2020

**V nedeľu 23.augusta bude v Bardejovských Kúpeľoch Alžbetínsky deň**

**Príďte si pozrieť cisárovnú Sisi a urobte si s ňou fotografiu**

Prvou reprezentatívnou kultúrnou akciou po korona kríze, ktorú usporiadajú Bardejovské Kúpele vo svojom areáli, bude v nedeľu 23.augusta 2020 tradičný ALŽBETÍNSKY DEŇ. Ide o pripomienku návštevy rakúskej cisárovnej Alžbety zvanej Sisi, ktorá sa liečila v Bardejovských Kúpeľoch v dňoch 1. - 22. júla 1895. Spomienková slávnosť začne o 15.00 hod. v parku pred hotelom Alžbeta, pri pamätníku cisárovnej. Informuje o tom ekonomicko-obchodná riaditeľka Bardejovských kúpeľov, a.s., Tamara Šatanková.

,,Tohtoročná spomienková slávnosť bude odlišná ako po minulé roky, bude viac symbolická. Kvôli korone sme obmedzili rozpočet a tým aj rozsah akcie. Nebude sa konať historický sprievod s kočom, čo bola najväčšia atrakcia. Čo však nebude chýbať je cisárovná Sisi a jej manžel František Jozef (Franz Jozef) I v dobových kostýmoch. Aj tentokrát sa budú prechádzať po areáli kúpeľov a fotografovať sa s poddanými. Nebude chýbať ani sprievodný program, výstava fotografií v priestoroch Kúpeľnej kolonády, voľný vstup do muzeálneho apartmánu Sisi, promenádny koncert a predaj spomienkových suvenírov v hoteli Alžbeta,“ vymenúva T.Šatanková.

Dodáva, že slávnosť sa bude konať vonku bez nejakých obmedzení, jediným odporučením je dodržiavanie primeraných odstupov medzi účastníkmi. Rúška sú naďalej povinné iba v interiéroch.

,,V druhej polovici augusta každoročne organizujeme slávnosť - pamätný deň na počesť návštevy cisárovnej Alžbety, ktorá v Bardejovských Kúpeľoch strávila tri týždne. Tohtoročný 17. ročník ALŽBETÍNSKEHO DŇA je výnimočný, ale rozhodli sme sa ho usporiadať hoci len v obmedzenom formáte. Naši klienti si zaslúžia aj takéto spestrenie pobytu v kúpeľoch za svoju vernosť. V súčasnosti je o pobyty v Bardejovských Kúpeľoch veľký záujem, podobne ako po iné roky, čo nás veľmi teší. Vstup je voľný. Na tejto mimoriadne obľúbenej akcii sú vítaní všetci dospelí, ale aj deti, ktorí dostanú možnosť pozdraviť cisársky pár. Vychutnajte si aj vy atmosféru a noblesu rakúsko-uhorskej monarchie a odfotografujte sa s jej obľúbenými predstaviteľmi,“ uzatvára T.Šatanková.

**V Bardejovských Kúpeľoch si ctia tradície**

Alžbetínsky deň organizujú kúpele ako pripomienku návštevy Sisi v Bardejovských Kúpeľoch v roku 1895. Sisi sem prišla ako päťdesiatosemročná 1. júla 1895 a zotrvala tu do 22. júla. Do Bardejova pricestovala vlakom po novovybudovanej železničnej trati a ubytovala sa v hoteli Deák. Liečila si nielen zdravotné problémy, ale aj dušu po úmrtí svojho syna Rudolfa, ktorý krátko predtým tragicky zahynul. V hoteli bol pre cisárovnú vybudovaný špeciálny bočný vchod a bývala v izbe (dnes 218) s krásnym výhľadom na kúpeľný areál. V rovnakom apartmáne sa môžu ubytovať hostia aj dnes.

**Značka Kráľovské kúpele sa etabluje**

Značku Sisi a jej prepojenosť na ,,kráľovské kúpele“ budú kúpele posilňovať aj v budúcnosti. Vidia v to potenciál, keďže Sisi Bardejovské kúpele naozaj navštívila a strávila tu tri týždne. Cisárovná bola podľa jej ošetrujúceho lekára Henricha Hintza disciplinovanou pacientkou, ktorá dodržiavala liečebný režim. V rámci pitnej kúry mala naordinované pitie kúpeľného prameňa Lobogo (dnes je to na jej počesť Alžbeta). Navštívila aj mesto Bardejov.

Súčasťou aktivít okolo značky ,,kráľovské kúpele“ je vlaňajšia novinka - náučný chodník nazvaný ,,Sisi a jej zastavenia“. Rovnako v tomto duchu dostala vlani nový šat i meno Kaviareň v hoteli Ozón, ktorá sa teraz volá: ,,Kaviareň SISI“. Svojou výzdobou i sortimentom pripomína cisárovnú.

S ,,kráľovskými“ aktivitami začali kúpele v roku 2016 po rekonštrukcii liečebného domu ALŽBETA (kedysi Deák), ktorý nesie meno rakúskej cisárovnej a uhorskej kráľovnej Alžbety. Kúpele ho znovu otvorili v polovici júla 2016, po rekonštrukcii v trvaní 6 mesiacov, ktorá si vyžiadala 1,95 mil. EUR, vrátane interiéru. Odvtedy láka svojou romantikou a prepojenosťou na Sisi predovšetkým ženské návštevníčky, ktoré môžu bývať v jej apartmáne.

**Sisi láka**

Rekonštrukcia liečebného domu Alžbeta bola pod stálym dohľadom Krajského pamiatkového úradu v Prešove, aby sa zachoval čo najviac historický charakter budovy, vrátane pôvodných materiálov, štruktúr, detailova farieb (žltá a okrová). Po rekonštrukcii podkrovia vzniklo 26 nových lôžok. Na prízemí vedľa recepcie je pamätná izba cisárovnej Sisi. Na druhom nadzemnom podlaží je luxusný apartmán SISI, s veľkou terasou. O ten je záujem, keďže výhodné ceny zahŕňajú ubytovanie, stravovanie, procedúry a bezplatný vstup do wellness centra v hoteli Ozón. Alžbeta je s Ozónom a balneocentrom prepojená spojovacou chodbou.

**Kráľovský apartmán Sisi** má obývaciu časť, spálňu, predsienku, samostatné WC, samostatnú kúpeľňu a veľkú terasu. Vybavený je masívnym talianskym štýlovým nábytkom. Je luxusne zariadený a je to top ponuka Bardejovských kúpeľov, a.s., čomu zodpovedá aj najvyššia cena zo všetkých kategórií izieb. O apartmán Sisi je veľký záujem hlavne zo strany zahraničných klientov. Bývali tam klienti z Ukrajiny, Ruska, Bieloruska, Dánska aj Francúzska. Niektorí sa opakovane vracajú.

Na prízemí, vedľa recepcie, je ďalší-tzv. **muzeálny apartmán Sisi**, vybavený masívnym štýlovým nábytkom podľa vzoru apartmánov v Hofburgu a vyzdobený fotografiami a obrazmi Sisi. Neslúži na pobyt, ale je prístupný aj verejnosti, turistom a neubytovaným klientom (vstupné je 1 EURO). Obyčajne ho navštívia pacienti počas pobytu, výlety zo škôl alebo skupiny turistov, ktorí majú vlastných sprievodcov. Vo vitrínach sú repliky originálov- pamätníka Sisi z parku pred hotelom, veľkňazského prsteňa, skleneného pohára, z ktorého Sisi pila minerálnu vodu počas pobytu. Vo vstupných priestoroch sú repliky obrazov Franza Xavera-Winterhaltera "Cisár František Jozef I. v slávnostnej rakúskej uniforme" a "Sisi v bielych plesových šatách posiatych hviezdami". Na recepcii si návštevníci môžu kúpiť aj rôzne suveníry a spomienkové predmety.

Viac informácií na: [www.kupele-bj.sk](http://www.kupele-bj.sk/)